SDP:n entisen kansanedustajan mukaan Suomen pitkä kesä voisi olla otollinen kannabiksen viljelylle.

Mikael Jungner (sd) sanoo, ettei itse käytä kannabistuotteita. TIMO KORHONEN/AOP

SDP:n entinen kansanedustaja ja puoluesihteeri Mikael Jungner pohtii julkisessa Facebook-päivityksessään kannabiksen laillistamista Suomessa.

Jungnerin mukaan yhä useamman Euroopan valtion ja Yhdysvaltojen osavaltion laillistaessa tai dekriminalisoidessa kannabiksen käytön, suomalaiselle maataloudellekin avautuu mielenkiintoisia mahdollisuuksia.

- Itse en kannabistuotteita käytä eikä niiden laillistaminen Suomessa ole millään tavoin minulle sydämen asian. Silti kannabiksen laillistumisen eteneminen maailmalla kiinnostaa, erityisesti Coloradon esimerkki. En siis aja kannabiksen laillistumisen nopeuttamista Suomessa, mutta kehotan miettimään niitä mahdollisuuksia, joita tämä trendinomainen kehitys jatkossa saattaa Suomelle avata, Jungner kirjoittaa.

Jungner ottaa esille niin sanotun ”Coloradon mallin”, ja vertaa Suomea väestöltään samankokoiseen osavaltioon, jossa kannabiksen lääke- ja viihdekäyttö sekä kasvatus ja hallussapito laillistettiin vuosikymmenen alussa.

- Coloradossa myytävän kannabiksen pitää olla kasvatettu ja valmistettu valvotuissa olosuhteissa Coloradossa. Tuo on Suomen kannalta mielenkiintoinen näkökulma. Jos kannabiksen salliminen etenee Euroopassa, olisi Suomen hyvä pohtia Coloradon mallia ennen kuin EU ehtii kilpailulainsäädäntöineen sulkemaan aikaikkunan protektionismille.

Jungner ehdottaa mahdollisille kannabistuotteille korkeaa, 30 prosentin haittaveroa, jonka voisi ohjata maakuntien kehittämiseen ja koulutukseen. Esimerkiksi juuri Coloradossa lähes miljardin dollarin vuosittaisesta kannabismarkkinasta 30 prosenttia ohjataan osavaltion koulujärjestelmän kehittämiseen.

- Vaikka laajempi laillistaminen häämöttää vasta ensi vuosikymmenellä, olisi tutkimukseen panostettava jo nyt, koska se tulee viemään vuosia.

Suomalaisen kannabiksen brändääminenkin voisi olla Jungnerin mukaan tuottoisaa, sillä hän arvelee pohjolan pitkien kesäpäivien vaikuttavan positiivisesti kannabiksen kasvuun. Poltettavan kannabiksen ollessa terveydelle tupakan tavoin vaarallista, Jungner ehdottaa savuttomien kannabistuotteiden, kuten nesteiden ja leivosten kehittämistä.

- Kaiken tämän tähtäimenä olisi ottaa Suomelle taloudellisesti merkittävä osuus maailman nopeaan tahtiin laillistuvasta kannabismarkkinasta.

Jungnerin ehdotuksesta uutisoi ensimmäisenä Demokraatti.

Lue Jungerin koko Facebook-päivitys alta.

Vasemmistoliiton puheenjohtaja Li Andersson kannattaa kannabiksen dekriminalisointia.

Juttua korjattu kello 9.55. Jutussa luki aiemmin virheellisesti Jungnerin olevan kansanedustaja. Hän on entinen kansanedustaja. Korjattu Li Anderssonin titteli kello 10.35.